Teade dumpinguvastase uurimise taasalustamise kohta seoses komisjoni rakendusmäärusega (EL) 2017/763, millega kehtestatakse lõplik dumpinguvastane tollimaks teatava Korea Vabariigist pärineva kerge termopaberi impordi suhtes ja nõutakse lõplikult sisse kõnealuse impordi suhtes kehtestatud ajutine tollimaks, pärast Üldkohtu 2. aprilli 2020. aasta otsust kohtuasjas T-383/17, mida Euroopa Kohus kinnitas kohtuasjas C-260/20 P

(2022/C 248/12)

1. Kohtuotsused

Euroopa Liidu Üldkohus (edaspidi „Üldkohus“) tühistas kohtuasjas T-383/17 Hansol Paper vs. komisjon 2. aprillil 2020. tehtud otsusega (1) (edaspidi „kohtuotsus“) komisjoni rakendusmääruse (EL) 2017/763, millega kehtestatakse lõplik dumpinguvastane tollimaks teatava Korea Vabariigist pärineva kerge termopaberi impordi suhtes ja nõutakse lõplikult sisse kõnealuse impordi suhtes kehtestatud ajutine tollimaks, (edaspidi „vaidlusalune määrus“) (2) grupiga Hansol Group (Hansol Paper Co. Ltd. ja Hansol Artone Paper Co. Ltd.) (edaspidi „Hansol“) seotud ulatuses.

Hansol seadis vaidlusaluse määruse õiguspärasuse mitmes mõttes kahtluse alla. Ühes oma väidetest vaidlustas Hansol alusmääruse artikli 2 lõikes 3 märgitud teatavate normaalväärtuste arvutamise. Teises väites oli Hansol seisukohal, et komisjon oli teinud hindamisel ilmse vea, kaaludes Euroopa Liidus sõltumatutele klientidele müüki võrreldes müügiga seotud töötlejatele. Hansoli sõnul moonutas see väidetav arvutusviga dumpingumarginaali ja muu hulgas hinna allalöömise marginaali arvutusi.

Üldkohus oli seisukohal, et komisjon oli rikkunud Euroopa Parlamendi ja nõukogu 8. juuni 2016. aasta määruse (EL) 2016/1036 (kaitse kohta dumpinguhinnaga impordi eest riikidest, mis ei ole Euroopa Liidu liikmed) (3) (edaspidi „alusmäärus“) artikli 2 lõiget 1, kui ta määras kindlaks, et Hansol Artone Paper Co. Ltd. müüdava tooteliigi normaalväärtus tuleks arvutada kooskõlas kõnealuse määruse artikli 2 lõikega 3, samas kui Hansol Paper Co. Ltd. selle tooteliigi omamaine müük oli tüüpiline. Üldkohus leidis samuti, et väidetav kaalumisviga oli kinnitatud ja et komisjon oleks pidanud võtma arvesse Schades Nordicu (üks grupiga Hansol Group liidus seotud töötlejatest) müüdud koguseid sõltumatutele klientidele. Komisjon oli seega rikkunud alusmääruse artikli 2 lõiget 11, kuna komisjoni arvutused ei kajastanud Hansoli dumpingu täielikku ulatust. Üldkohus oli samuti seisukohal, et see kaalumisviga mõjutas ka hinna allalöömise marginaali arvutusi, kuna komisjon kasutas selle jaoks sama kaalumist. Üldkohus leidis, et komisjon oli teinud vea kohaldades alusmääruse artikli 2 lõiget 9 analoogia alusel, kui ta arvas maha SG&A kulud ja kasumimarginaali seotud müüva üksuse poolse asjakohase toote edasimüügi puhul ELis, et määrata kindlaks kõnealuse toote ekspordihind kahju kindlakstegemise kontekstis.

11. juunil 2020 palus komisjon Euroopa Kohtul tühistada Üldkohtu otsus, esitades apellatsioonkaebuse (kohtuasi C-260/20 P). 12. mail 2022 lükkas Euroopa Kohtu teine koda apellatsioonkaebuse tagasi ja nõustus Üldkohtu hinnanguga (4). Euroopa Kohus märkis siiski, et vastupidiselt Üldkohtu järeldustele ei teinud komisjon viga, kui ta kohaldas sel juhul alusmääruse artikli 2 lõiget 9 analoogia alusel. Seega tühistati komisjoni rakendusmäärus (EL) 2017/763 Hansolit käsitlevas ulatuses.

2. Tagajärjed

Euroopa Liidu toimimise lepingu artiklis 266 nõutakse institutsioonidelt Euroopa Liidu Kohtu otsuste täitmiseks vajalike meetmete võtmist. Institutsioonide vastuvõetud akti tühistamise korral haldusmenetluse käigus, nagu seda on dumpinguvastane uurimine, tähendab Üldkohtu otsuse täitmine tühistatud akti asendamist uue aktiga, millest on kõrvaldatud kohtu tuvastatud õigusvastasus (5).

Euroopa Kohtu praktika kohaselt võib tühistatud akti asendamise eesmärgil toimuvat menetlust alustada punktist, mil õigusvastasus ilmnes (6). See tähendab eelkõige, et olukorras, kus haldusmenetluse lõpetamise akt tühistatakse, ei pruugi see tühistamine tingimata mõjutada ettevalmistavaid akte, näiteks dumpinguvastase menetluse algatamist käsitlevat akti. Olukorras, kus tühistatakse määrus, millega kehtestati lõplikud dumpinguvastased meetmed, tähendab see seda, et pärast tühistamist on dumpinguvastane menetlus ikka veel pooleli, sest akt, millega kõnealune dumpinguvastane menetlus lõpetati, on liidu õiguskorrast kadunud, (7) välja arvatud juhul, kui õigusvastasus tekkis menetluse algatamise etapis.

Käesoleval juhul tühistas Üldkohus vaidlusaluse määruse punkti 1 kolmandas lõigus eespool märgitud esimesel kolmel põhjusel.

Vaidlusaluse määruse ülejäänud järeldusi, mida ei vaidlustatud või mis vaidlustati, aga mida Üldkohus läbi ei vaadanud, jäävad kehtima ja kõnealune taasalustamine neid ei mõjuta.

3. Menetluse taasalustamine

Eelnevat arvesse võttes otsustas komisjon taasalustada Hansolit käsitlevas ulatuses dumpinguvastase uurimise seoses Korea Vabariigist pärit teatava kerge termopaberi impordiga, mille tulemusena võeti vastu vaidlusalune määrus. Esialgset uurimist jätkatakse alates hetkest, mil eeskirjade rikkumine aset leidis.

Algse uurimise taasalustamise eesmärk on kõrvaldada Üldkohtu tuvastatud vead, mida Euroopa Kohus on kinnitanud, ja hinnata, kas eeskirjade nõuetekohane kohaldamine, nagu Üldkohus ja Euroopa Kohus on seda selgitanud, õigustab või mitte meetmete uuesti kehtestamist algsel või muudetud tasemel alates kuupäevast, mil vaidlusalune määrus algselt jõustus.

Käesolevaga teavitatakse huvitatud isikuid sellest, et tulevased kohustused võivad tuleneda käesoleva taasalustatud uurimise tulemustest.

4. Kirjalikud esildised

Kõigil huvitatud isikutel ja eelkõige Hansolil palutakse teha teatavaks oma seisukohad, esitada teavet ja esitada kinnitavad tõendid uurimise taasalustamisega seotud küsimuste kohta. Kõnealune teave ja kinnitavad tõendid peavad komisjonile laekuma 20 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti.

5. Ärakuulamisvõimalus komisjoni uurimistalitustes

Kõik huvitatud isikud võivad taotleda komisjoni uurimistalitustelt ärakuulamist. Taotlus saada ära kuulatud tuleks esitada kirjalikult ning taotlust tuleks põhjendada. Uurimise taasalustamisega seonduvate küsimuste asjus tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses huvitatud isikutega.

6. Kirjalike esildiste ja kirjade saatmise juhised

Kaubanduse kaitsemeetmeid käsitlevatel uurimistel komisjonile esitatava teabe suhtes ei kohaldata autoriõigusi. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt konkreetse loa, mis sõnaselgelt võimaldab komisjonil a) kasutada kõnealust teavet ja andmeid käesolevas kaubanduse kaitsemeetmeid käsitlevas menetluses ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kirjalikud esildised, sealhulgas käesolevas teates nõutud teave, täidetud küsimustikud ja kirjavahetus, mida huvitatud isikud paluvad käsitleda konfidentsiaalsena, peavad olema märgistatud sõnaga „Sensitive“ (8). Uurimise käigus teavet esitavatel isikutel palutakse oma teabe konfidentsiaalsena käsitamise taotlust põhjendada. Isikud, kes esitavad teavet märkega „Sensitive“, peavad vastavalt alusmääruse artikli 19 lõikele 2 esitama ka teabe mittekonfidentsiaalse kokkuvõtte, millele lisatakse märge „For inspection by interested parties“ (tutvumiseks huvitatud isikutele). Need kokkuvõtted peavad olema piisavalt üksikasjalikud, et konfidentsiaalsena esitatud teabe sisust oleks võimalik vajalikul määral aru saada. Kui konfidentsiaalset teavet esitav isik ei anna teabe konfidentsiaalsena käsitamise taotlusele sobilikku põhjendust või ei esita nõutavas vormis ja nõutava kvaliteediga mittekonfidentsiaalset kokkuvõtet, võib komisjon jätta sellise teabe arvesse võtmata, kui asjakohastest allikatest ei ole teabe õigsust võimalik rahuldavalt kontrollida.

Huvitatud isikutel palutakse esitada kõik esildised ja taotlused, sealhulgas huvitatud isikuna registreerimise taotlused, skaneeritud volikirjad ja sertifikaadid TRON.tdi kaudu (https://webgate.ec.europa.eu/tron/TDI). TRON.tdi-d või e-posti kasutades nõustuvad huvitatud isikud elektroonselt esitatavate materjalide suhtes kehtivate eeskirjadega, mis on esitatud dokumendis „KIRJAVAHETUS EUROOPA KOMISJONIGA KAUBANDUSE KAITSEMEETMETEGA SEOTUD UURIMISTES“ ja avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf. Huvitatud isikutel tuleb esitada oma nimi, aadress ja telefoninumber ning toimiv ametlik e-posti aadress, mida vaadatakse iga päev. Kui kontaktandmed on esitatud, suhtleb komisjon huvitatud isikutega ainult TRON.tdi või e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laadi tõttu tuleb see saata tähitud kirjaga. Huvitatud isikud leiavad täiendavad eeskirjad ja lisateabe komisjoniga suhtlemise, sealhulgas TRON.tdi ja e-posti teel saadetavate esildiste suhtes kehtivate põhimõtete kohta eespool osutatud juhendist, milles käsitletakse huvitatud isikutega suhtlemist.

Komisjoni postiaadress: European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

E-post: TRADE-AD629a-LWTP-REOPENING@ec.europa.eu

7. Koostööst keeldumine

Kui huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või takistab uurimist oluliselt, võib vastavalt alusmääruse artiklile 18 nii positiivsed kui ka negatiivsed esialgsed ja lõplikud järeldused teha kättesaadavate faktide põhjal.

Kui selgub, et huvitatud isik on esitanud väära või eksitavat teavet, võib sellise teabe jätta arvesse võtmata ning toetuda kättesaadavatele faktidele.

Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt alusmääruse artiklile 18, võib tulemus olla asjaomasele isikule ebasoodsam, kui see oleks olnud tema koostöö korral.

Kui huvitatud isik ei esita vastuseid elektroonilises vormis, ei peeta seda koostööst keeldumisest, kui huvitatud isik selgitab, et sellises vormis vastuste esitamine oleks ebaratsionaalselt koormav või põhjendamatult kulukas. Sel juhul tuleb huvitatud isikul komisjoniga viivitamatult ühendust võtta.

8. Ärakuulamise eest vastutav ametnik

Huvitatud isikud võivad taotleda kaubandusmenetluses ärakuulamise eest vastutava ametniku sekkumist. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kõigi muude menetluse käigus esitatavate taotlustega, mis käsitlevad huvitatud isikute või kolmandate isikute kaitseõigust.

Ärakuulamise eest vastutav ametnik võib korraldada ärakuulamisi ning tegutseda huvitatud isiku(te) ja komisjoni talituste vahendajana, tagamaks, et huvitatud isikud saaksid oma kaitseõigust täielikult kasutada. Taotlus saada ärakuulamise eest vastutava ametniku juures ära kuulatud tuleks esitada kirjalikult ning taotlust tuleks põhjendada. Ärakuulamise eest vastutav ametnik analüüsib taotluse põhjendusi. Ärakuulamine tuleks korraldada üksnes juhul, kui komisjoni talitustega ei ole küsimusi õigeaegselt lahendatud.

Taotlus tuleb esitada aegsasti ja viivitamata, et mitte takistada menetluse nõuetekohast kulgu. Selleks peaksid huvitatud isikud taotlema ärakuulamise eest vastutava ametniku sekkumist võimalikult kiiresti pärast sellist sekkumist õigustava juhtumi esinemist. Ärakuulamise eest vastutav ametnik vaatab läbi sekkumistaotluste põhjendused, tõstatatud küsimuste laadi ja nende mõju kaitseõigusele, võttes nõuetekohaselt arvesse uurimise head haldamist ja õigeaegset lõpuleviimist.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil: http://ec.europa.eu/trade/trade-policy-and-you/contacts/hearing-officer/

9. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (9).

Isikuandmete kaitset käsitlev teade, milles teavitatakse kõiki isikuid komisjoni kaubanduse kaitsemeetmete raames toimuvast isikuandmete töötlemisest, on kättesaadav kaubanduse peadirektoraadi veebisaidil: http://ec.europa.eu/trade/policy/accessing-markets/trade-defence

10. Teave tolliasutustele

Alates 1. juulist 2022 ja kuni taasalustatud uurimise tulemuse selgumiseni peatatakse lõpliku dumpinguvastase tollimaksu kohustus järgmiste toodete impordile: teatav kerge termopaber, mis kaalub 65 g/m2 või vähem, rullides laiusega vähemalt 20 cm ja kaaluga (rull koos paberiga) vähemalt 50 kg ja rulli läbimõõduga (koos paberiga) vähemalt 40 cm („suured rullid“), aluskihiga ühel või mõlemal pool või ilma aluskihita, ühelt või mõlemalt poolt kaetud soojustundliku ainega, kattekihiga või ilma, mis kuulub praegu CN-koodide ex 4809 90 00, ex 4811 90 00, ex 4816 90 00 ja ex 4823 90 85 (TARICi koodid: 4809900010, 4811900010, 4816900010, 4823908520) alla, mis pärineb Korea Vabariigist ja mille on tootnud grupp Hansol Group (Hansol Paper Co. Ltd. ja Hansol Artone Paper Co. Ltd).

Kuna praeguses etapis ei ole veel teada, milliseks kujuneb taasalustatud uurimise tulemusel kohustuste lõplik summa, palub komisjon riiklikel tolliasutustel oodata ära kõnealuse uurimise tulemused, enne kui teha otsus Üldkohtu tühistatud dumpinguvastaste tollimaksudega seotud võimalike tagasimaksenõuete kohta, mis on seotud grupiga Hansol Group (Hansol Paper Co. Ltd. ja Hansol Artone Paper Co. Ltd).

Sellest tulenevalt ei tohiks kuni käesoleva uurimise tulemuste selgumiseni tagasi maksta või vähendada dumpinguvastast tollimaksu, mis on makstud kooskõlas komisjoni rakendusmäärusega (EL) 2017/763, millega kehtestatakse lõplik dumpinguvastane tollimaks teatava Korea Vabariigist pärineva kerge termopaberi impordi suhtes ja nõutakse lõplikult sisse kõnealuse impordi suhtes kehtestatud ajutine tollimaks, grupi Hansol Group (Hansol Paper Co. Ltd. ja Hansol Artone Paper Co. Ltd) toodetud toodete puhul.

11. Teavitamine

Kõiki huvitatud isikuid, kes olid registreeritud huvitatud isikutena uurimise käigus, mille tulemusel võeti vastu vaidlusalune määrus, teavitatakse mõistliku aja jooksul olulistest asjaoludest ja kaalutlustest, mille alusel komisjon kavatseb täita eespool nimetatud kohtuotsust, ning neile antakse võimalus avaldada arvamust enne lõpliku otsuse tegemist.

(1) ECLI:EU:T:2020:139.

(2) ELT L 114, 3.5.2017, lk 3.

(3) ELT L 176, 30.6.2016, lk 21.

(4) ECLI:EU:C:2022:370.

(5) Liidetud kohtuasjad 97, 193, 99 ja 215/86: Asteris AE ja teised ning Kreeka Vabariik vs. komisjon, EKL 1988, lk 2181, punktid 27 ja 28 ning kohtuasi T-440/20, Jindal Saw vs. Euroopa Komisjon, EU:T:2022:318.

(6) Kohtuasi C-415/96: Hispaania vs. komisjon, EKL 1998, lk I-6993, punkt 31; kohtuasi C-458/98 P: Industrie des Poudres Sphériques vs. nõukogu, EKL 2000, lk I-8147, punktid 80–85; kohtuasi T-301/01: Alitalia vs. komisjon, EKL 2008, lk II-1753, punktid 99 ja 142; liidetud kohtuasjad T-267/08 ja T-279/08: Région Nord-Pas de Calais vs. komisjon, EKL 2011, lk II-0000, punkt 83.

(7) Kohtuasi C-415/96: Hispaania vs. komisjon, EKL 1998, lk I-6993, punkt 31; kohtuasi C-458/98 P: Industrie des Poudres Sphériques vs. nõukogu, EKL 2000, lk I-8147, punktid 80–85.

(8) Märkega „Sensitive“ tähistatakse dokument, mida alusmääruse artikli 19 ja WTO GATT 1994 VI artikli rakendamise lepingu (dumpinguvastane leping) artikli 6 kohaselt käsitatakse konfidentsiaalsena. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(9) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).